Villa Godi
<s>Villa Godi je renesansna vila u naselju Lugo di Vicenza pokraj sjevernotalijanskog grada Vicenze, koju je projektirao Andrea Palladio.</s>

<s>Historija i karakteristike 
Palladio je započeo projektirati ovu vilu 1537. za braću Girolama, Pietra i Marcantonia Godija, a završio je 1542. godine.</s><s>U to vrijeme najvjerojatnije je bio početnik-suradnik za arhitekturu u radionici Gerolama Pittonija i Giacoma Da Porlezza.</s><s>Zapravo je rekonstrukciju tog porodičnog poljoprivrednog imanja započeo još njihov otac Enrico Antonio Godi koji je 1533. sagradio duguljastu štalu u dvorištu na lijevoj strani.</s><s>Kako je to bio prvi Palladijev projekt, on ga je i objavio u svom traktatu I quattro libri.</s>

<s>Villa Godi označava početnu fazu njegovih napora da osmisli novi tip ruralne vile i očigledne želje da poveže lokalnu tradiciju s novim tendencijama i metodama u arhitekturi.</s><s>Palladio je u to vrijeme još uvijek puno učio i skupljao iskustva uz pomoć svog velikog mecene Gian Giorgia Trissina.</s><s>Rezultat njegova rada je masivna asketska građevina lišena bilo kakve dekoracije, što je bilo tipično za tradiciju 15. vijeka.</s><s>To je strogo simetrična zgrada s blago uvučenim centralnim dijelom fasade, koji ima lođu s tri luk na prvom katu.</s><s>Simetričan je i tlocrt, jer se iz centralnog dijela gdje se nalazi lođa i salon ulazi u dva stana sa po četiri prostorije.</s>

<s>Krajem 1540-ih padovanski slikar Gualtiero Padovano počeo je oslikavati enterijer (lođa i desno krilo), nakon njega posao je početkom 1560-ih nastavio mantovanski slikar Giovanni Battista Zelotti koji je oslikao salon i lijevo krilo.</s><s>Posljednju prostoriju ispred lođe oslikao je veronski slikar Battista del Moro.</s><s>Istovremeno s radovima na dekoraciji, Palladio je ponovno intervenirao na korpusu vile i to tako što je probio stražni zid salona, i tako ga otvorio prema stražnjem vrtu kog je povezao velikim polukružnim stepeništem.</s>

<s>Villa Godi je 1996. uvrštena na UNESCO-vu Listu mjesta svjetske baštine u Evropi kao jedan od objekata lokaliteta Historijski centar Vicenze i Palladijeve vile.</s>

<s>Izvori</s>

<s>Vanjske veze</s>

<s>Villa Godi, Lugo Vicentino (VI) (na portalu Palladio museum)</s>

<s>Godi
Godi
Renesansne građevine u Italiji
Paladijeve građevine
Svjetska baština u Italiji</s>

